Buzzcocks

Базкокс (англиски: ''Buzzcocks'') ― англиска панк-рок група основана во Манчестер во 1976 година. Била основана од кантавторот и гитарист Пит Шели и од пејачот и текстописец Хауард Девото. Музиката на групата била комбинација на елементи од панк-рок, моќен поп и поп-панк.
1 Историја на групата
1.1 Почетоци
Хауард Трафорд бил студент на Технолошкиот институт во Болтон кој се занимавал со електронска музика. Тој поставил оглас со кој барал музичари да ја пуштаат песната „Sister Ray“ од The Velvet Underground. На огласот се пријавил неговиот универзитетски колега Питер Мекниш, кој свирел во рок-групата Jets of Air.
Групата била основана во февруари 1976 година; Мекниш го избрал уметничкото име Пит Шели, а Трафорд почнал да настапува под името Хауард Девото.
Откако во февруари 1976 година прочитале статија во ''NME'' за првиот настап на Секс Пистолс, Шели и Девото заедно отишле во Хај Вајкомб за да ги гледаат Секс Пистолс. Шели и Девото биле импресионирани од концертот и со членовите од Sex Pistols се договориле да настапат во Lesser Free Trade Hall во Манчестер во јуни 1976 година. Тие ги ангажирале бас-гитаристот Стив Дигл и тапанарот Џон Махер и со таа постава биле предгрупа на вториот концерт на Секс Пистолс во Манчестер на 20 јули 1976 година.
Во меѓувреме, Buzzcocks почнале да снимаат свој материјал и снимиле 11 демо-песни, кои биле издадени во 1991. До крајот на годината, Базкокс снимиле и издале мини-албум од четири песни под наслов ''Spiral Scratch'', објавен од нивната сопствена издавачка куќа со што станале една од првите панк-групи кои основале независна издавачка куќа. Мини-албумот бил реиздаден во 1979 година.
Во март 1977 година Девото ја напуштил групата. По една година ја основал групата Magazine. Пит Шели станал пејач на Buzzcocks, Стив Дигл се префрлил од бас на гитара, а Гарт Дејвис - познат и како Гарт Смит - повторно се придружил на Базкокс за да свири бас. Групата се приклучила на The Clash како поддршка на нивната турнеја White Riot.
1.2 Популарност
Новата постава потпишала договор со United Artists Records (UA) на 16 август 1977 година, денот кога починал Елвис Присли. Првиот сингл на Buzzcocks со UA „Orgasm Addict“ бил објавен во октомври 1977 година.
Поставата на Базкокс во тоа време се состоела од Шели (пејач), Стив Дигл (гитара), Стив Гарви (бас) и Џон Махер (тапани). Оваа постава го снимила првиот албум од групата, ''Another Music in a Different Kitchen'', објавен во март 1978 година. Во септември истата година го издале нивниот втор албум, ''Love Bites''. По турнејата во Велика Британија, Базкокс во октомври 1978 година го издале синглот „Ever Fallen in Love (With Someone You Shouldn't've)“ кој се искачил на 12-то место на топ-листата во Обединетото Кралство.
Пред нивната прва турнеја во САД, I.R.S. Records за да популаризира групата во САД ја објавила компилацијата на синглови од групата ''Singles Going Steady''.
Третиот албум од групата ''A Different Kind of Tension'' бил објавен во септември 1979 година. Следел период на неактивност на групата до септември 1980 година, кога бил објавен двојниот сингл „Why She's A Girl From The Chainstore/Are Everything“. Стигнал до 61-во место и бил последен сингл од групата кој се пласирал на топ-листите.
1.3 Распаѓање, обединување и подоцнежни години
По снимањето на демо-снимки за четвртиот албум, Базкокс се распаднале во 1981 година; Шели започнал соло кариера, а Дигл и Махер ја основале групата Flag of Convenience и издале неколку синглови во периодот од 1982 до 1989 година. Гарви ја основал групата Motivation и се приклучил на Blue Orchids, набргу потоа се преселил во Њујорк за да продолжи со Motivation. Махер се придружил на Wah! уште пред распаѓањето на Базкокс.
Во 1988 и 1989 година, EMI на компакт-диск (ЦД) реиздала многу записи од каталогот на Buzzcocks, како и албумот Peel Sessions и сет-бокс под наслов ''Product''. Ова ја поттикнало групата да се обедини со оригиналната постава за светска турнеја. По обединувањето групата издала уште шест студиски албуми, пред смртта на Шели во 2018 година.
Пит Шели починал на 6 декември 2018 година од срцев удар во неговиот дом во Талин, Естонија.''Sonics in the Soul'' бил прв албум од групата без Шели и бил објавен во септември 2022 година.
2 Членови на групата
Сегашни
* Стив Дигл – пејач, гитара (1977–1981, 1989–денес); бас (1976–1977)
* Дени Фарант – тапани (2006–денес)
* Крис Ремингтон – бас (2008-денес)
Поранешни
* Пит Шели – пејач, гитара (1976–1981, 1989–2018; починал во 2018 година)
* Хауард Девото – главен пејач (1976–1977, 2012)
* Гарт Смит – бас (1976, 1977)
* Мик Синглтон – тапани (1976)
* Џон Махер – тапани (1976–1981, 1989, 1992, 2012)
* Бери Адамсон – бас (1977)
* Стив Гарви – бас (1977–1981, 1989–1992, 2012)
* Мајк Џојс – тапани (1990–1991)
* Стив Гибсон – тапани (1992)
* Тони Барбер – бас (1992–2008)
* Фил Баркер – тапани (1992–2006)
3 Дискографија
3.1 Студиски албуми
*''Another Music in a Different Kitchen'' (1978)
*''Love Bites'' (1978)
*''A Different Kind of Tension'' (1979)
*''Time's Up'' (1991)
*''Trade Test Transmissions'' (1993)
*''All Set'' (1996)
*''Modern'' (1999)
*''Buzzcocks'' (2003)
*''Flat-Pack Philosophy'' (2006)
*''The Way'' (2014)
*''Sonics in the Soul'' (2022)